2000/351/EY: Komission päätös, tehty 3 päivänä toukokuuta 2000, eläinlääkintää koskevan yhdennetyn tietokonejärjestelmän yhteisen palvelukeskuksen nimeämismenettelystä (tiedoksiannettu numerolla K(2000) 818) (ETA:n kannalta merkityksellinen teksti)



Virallinen lehti nro L 124 , 25/05/2000 s. 0061 - 0063



Komission päätös, tehty 3 päivänä toukokuuta 2000, eläinlääkintää koskevan yhdennetyn tietokonejärjestelmän yhteisen palvelukeskuksen nimeämismenettelystä (tiedoksiannettu numerolla K(2000) 818) (ETA:n kannalta merkityksellinen teksti) (2000/351/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna direktiivillä 92/118/ETY(2), ja erityisesti sen 20 artiklan 3 kohdan, ottaa huomioon eläinlääkinnällisten tuontimenettelyjen tietokoneistamisesta (Shift-projekti), direktiivien 90/675/ETY, 91/496/ETY, 91/628/ETY ja päätöksen 90/424/ETY muuttamisesta sekä päätöksen 88/192/ETY kumoamisesta 13 päivänä heinäkuuta 1992 tehdyn neuvoston päätöksen 92/438/ETY(3), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 12 artiklan, sekä katsoo seuraavaa: (1) Komissio on päätöksellä 92/373/ETY(4) nimennyt Animon palvelukeskuksen, ja komission päätöksen 92/486/ETY(5), sellaisena kuin se on viimeksi muutettuna päätöksellä 1999/716/EY(6), mukaisesti Animon palvelukeskus on toiminnassa ainakin 31 päivään maaliskuuta 2000. (2) Olisi otettava käyttöön eri tietokonesovellukset yhdistävä eläinlääkintäjärjestelmä yhteisössä erityisesti tutkimusten ja seminaarien yhteydessä Animo-tietokoneverkon tarkistamiseksi tehdyn työn perusteella. (3) Olisi ensin vahvistettava menettely sellaisen uuden yhteisen palvelukeskuksen nimeämiseksi, jonka tehtävänä on varmistaa eläinlääkintää koskevan yhdennetyn tietokonejärjestelmän puitteissa vaaditut palvelut. (4) Palvelukeskuksen on täytettävä täsmälliset tekniset vaatimukset. (5) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla 1. Komissio järjestää vuonna 2000 alkavan uuden tarjouskilpailun yhteisestä palvelukeskuksesta, jossa otetaan huomioon tietokoneliikennetekniikan kehitys ja eläinlääkintää koskevassa yhdennetyssä tietokonejärjestelmässä suoritettavassa jäsenvaltioiden välisessä tietojenvaihdossa tarvittavat uudet palvelut. 2. Edellä 1 kohdassa säädetyt tarjouskilpailun tarjouspyynnössä, joka sisältää kaikki sen toteuttamiseksi tarpeelliset tiedot (yksityiskohtainen tarjouseritelmä), otetaan huomioon ainakin liitteessä esitetyt tekniset vaatimukset. 3. Komissio valitsee 1 kohdassa tarkoitetun tarjouspyynnön perusteella palvelukeskuksen nimeämiseksi vähintään kolme tarjousta, jotka täyttävät 2 kohdassa tarkoitetut tekniset vaatimukset. 2 artikla Tämä päätös on osoitettu kaikille jäsenvaltioille. Tehty Brysselissä 3 päivänä toukokuuta 2000. Komission puolesta David Byrne Komission jäsen (1) EYVL L 224, 18.8.1990, s. 29. (2) EYVL L 62, 15.3.1993, s. 49. (3) EYVL L 243, 25.8.1992, s. 27. (4) EYVL L 195, 14.7.1992, s. 31. (5) EYVL L 291, 7.10.1992, s. 20. (6) EYVL L 289, 11.11.1999, s. 1. LIITE YHTEISTÄ PALVELUKESKUSTA KOSKEVAT TEKNISET VAATIMUKSET 1. Yleiskuvaus Viestien ja muiden tietojen vaihdosta ja käsittelystä huolehtivan palvelukeskuksen on oltava toiminnassa viimeistään 1 päivänä huhtikuuta 2001. Sen on täytettävä vähintään seuraavat vaatimukset: a) riittävä määrä riittävän suorituskykyisiä tietokoneita, joilla voidaan varmistaa huomattavan tietomäärän hallinto sekä eläinlääkintään liittyvien hakemusten, tietokantojen ja viitetiedostojen vastaanotto; b) välineet (laitteet ja ohjelmistot), joilla varmistetaan monikäytäntötietoliikenne eri tietoverkkojen välillä ja mahdollistetaan usea samanaikainen pääsy tietoverkkoon; c) kansainvälisten vaatimusten mukainen sähköpostipalvelu; d) www-sovellukset ja -palvelut; e) tiedostojensiirtopalvelut; f) valmiudet tietojen säilyttämiseen yhden vuoden ajan; g) valmiudet tietojen arkistointiin sopimuksen voimassaoloajan; h) sovellukset tietojen varmuuskopiointiin ja välittömään palautukseen toimintahäiriöiden sattuessa. Palvelukeskuksen on oltava yhteentoimiva nykyisten järjestelmien (esimerkiksi kansallisten palvelimien) tai kansallisten eläinlääkintäviranomaisten tulevien järjestelmien kanssa kansallisten normien mukaisesti. Palvelukeskuksen on toimittava ympärivuorokautisesti viikon jokaisena päivänä. 2. Toimitettujen tietojen muoto ja koko Nykyisissä sovelluksissa merkkimäärältään rajalliset viestit ovat ASCII-muodossa; tämä voi kehittyä toisenlaisiin muotoihin. Päivittäisten viestien määräksi arvioidaan noin 4000. Tämä merkitsee palvelukeskuksen hallinnolle päivittäin noin 4000:ta vastaanotettavaa ja 8000:ta lähtevää viestiä. Muut toimitettavat tiedot ovat lähinnä viitetiedostoja tai muita tietoja sekä sovelluksia. 3. Järjestelmän kapasiteetti Järjestelmän on voitava kantaa 2000 mahdollista käyttäjää. Koska käyttöajat ovat erilaiset, samanaikaisten käyttäjien (lähetys ja vastaanotto) määräksi arvioidaan kuitenkin keskimäärin 70 ja enintään 100. Kapasiteettia on voitava lisätä tarvittaessa palvelutason varmistamiseksi. Järjestelmän on voitava hallita jonotus. 4. Viestien jäljitettävyys Palvelukeskuksen on voitava jäljittää viestiliikennettä ja valvoa jäljitystä. Sen on erityisesti huolehdittava tietoliikenneverkkojen toiminnasta ja keskeytyneiden viestien palauttamisesta; lisäksi sen on jäljitettävä viestit aina pyydettäessä. 5. Järjestelmän ja tietojen turvaaminen Palvelukeskuksella on oltava tietojen suojaamiseksi ja eheyden turvaamiseksi täsmälliset ja yhdenmukaiset keinot. Nämä tiedot eivät saa olla palvelukeskuksen käytettävissä. Järjestelmään pääsy on suojattava ja sitä on valvottava turvamenettelyin, jotka perustuvat eri menetelmiin, kuten esimerkiksi käyttäjien tunnistukseen ja palvelukeskuksen suorittamaan viestin lähettäjän varmentamiseen. Palvelukeskuksen on varmistettava järjestelmässä toimivat tietojen tallentamis- ja palauttamistoimenpiteet, jotta tietoja ei voi hävitä erityisesti laitteistojen toimintahäiriöiden vuoksi. Palvelukeskuksella on oltava tarvittava pätevä henkilöstö. 6. Tuki Tukikeskuksen on toimittava palvelukeskuksessa 12 tuntia päivässä, kello 7.00-19.00, ja sen on vastattava kaikkiin viestien välitykseen liittyviin ongelmiin. Kullakin sovelluksella on oltava online-tuki. 7. Järjestelmän hallinto Palvelukeskuksen on toimitettava hallinnointia koskevat tilastotiedot erityisesti viestiliikenteestä, viitetiedostojen jakelusta, tietoliikenneverkkojen toimintahäiriöistä ja kaikista kustannusten hallintaan liittyvistä seikoista.